En 56-årig kørerlærer fra Havndal er lagt i kunstig koma efter en ulykke på Køreteknisk Anlæg i Hobro. Hans tilstand er kritisk, men stabil, oplyser nærpolitiet i Himmerland fredag over middag. Manden blev påkørt af en 18-årig kvindelig elev, og blev efter ulykken kørt til traumecentret på Aalborg Universitetshospital, der sendte manden direkte til operationsstuen med alvorlige kvæstelser i hovedet. Bilinspektører og Arbejdstilsynet foretog torsdag aften tekniske undersøgelser på Køreteknisk Anlæg i Hobro. De foreløbige undersøgelser tyder på, at kørelæreren er trådt ud på kørebanen og derved er blevet ramt af bilen, som kørte med høj fart. Den 56-årige kørelærer blev kastet op over bilen og fik alvorlige kvæstelser i hovedet. - Der er ikke noget, som tyder på, at pigen har været skyld i ulykken, siger vagtchef ved Nordjyllands Politi Poul Badsberg.

Opsummering:
En 56-årig kørelærer fra Havndal blev torsdag eftermiddag kørt ned af en 18-årig elev. Manden er lagt i kunstig koma.